ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ತಾರೆ
ತಾರೆ
ಸುಷೇಣನೆಂಬ ವಾನರ ಸೇನಾಪತಿಯ ಮಗಳು. ಅಂಗದನ ತಾಯಿ. ಈಕೆ ಮೊದಲು ವಾಲಿಯ ಹೆಂಡತಿಯಾಗಿದ್ದು ಆತನ ಮರಣಾನಂತರ ಸುಗ್ರೀವನ ಆಶ್ರಯ ಪಡೆದಳು. ಸುಗ್ರೀವ ರಾಮಲಕ್ಷ್ಮಣ ನೇತೃತ್ವದಲ್ಲಿ ವಾಲಿಯನ್ನು ಯುದ್ಧಕ್ಕೆ ಕರೆದಾಗ ಈಕೆ ಗಂಡನನ್ನು ತಡೆದು ಯುದ್ಧಕ್ಕೆ ಹೋಗಬೇಡವೆಂದು ಬುದ್ಧಿಮಾತುಗಳನ್ನಾಡುತ್ತಾಳೆ. ರಾಮಾಯಣದಲ್ಲಿ ಬರುವ ಅನೇಕ ಮುಖ್ಯ ಪ್ರಕರಣಗಳಲ್ಲಿ ಈಕೆ ವಾಲಿಗೆ ಬುದ್ಧಿವಾದ ಹೇಳುವ ಪ್ರಕರಣವೂ ಒಂದು.

ಪತಿಯ ವಧಾನಂತರ ಈಕೆ ಗೈಯುವ ಪ್ರಲಾಪ ಚಂದ್ರಮತಿಯನ್ನೂ ರತಿಯನ್ನೂ ನೆನಪಿಗೆ ತರುತ್ತದೆ. ವಾಲಿಯನ್ನು ಕೊಂದ ರಾಮನನ್ನು ನಿಂದಿಸಲು ಬಂದ ಈಕೆ ರಾಮನ ಗುಣಗಳನ್ನು ಪ್ರಶಂಸಿಸುತ್ತಾಳೆ. ವಾಲ್ಮೀಕಿ ರಾಮನ ಅನಂತ ಕಲ್ಯಾಣ ಗುಣಗಳನ್ನು ತಾರೆಯ ಬಾಯಿಂದ ಹೇಳಿಸಿದ್ದಾನೆ.

ಸುಗ್ರೀವ ಸ್ತ್ರೀಲೋಲುಪನಾಗಿ ರಾಮನಿಗೆ ಕೊಟ್ಟ ಮಾತಿನಂತೆ ಸೀತೆಯನ್ನು ಹುಡುಕುವುದಕ್ಕೆ ಪ್ರಯತ್ನಿಸದಿದ್ದುದನ್ನು ಕಂಡು ಲಕ್ಷ್ಮಣ ಕ್ರೋಧಾಂಧನಾಗಿ ಕಿಷ್ಕಿಂಧೆಯನ್ನು ಹೊಕ್ಕಾಗ ತಾರೆಯೇ ಲಕ್ಷ್ಮಣನನ್ನು ಸಮಾಧಾನಪಡಿಸುತ್ತಾಳೆ. ರಾವಣನ ವಧೆಯ ತರುವಾಯ ತನ್ನ ಎಲ್ಲ ಕಪಿನಾಯಕರೊಡನೆ ಶ್ರೀರಾಮನ ಪಟ್ಟಾಭಿಷೇಕ ಮಹೋತ್ಸವಕ್ಕೆ ಅಯೋಧ್ಯೆಗೆ ಹೋಗುತ್ತಾಳೆ.

ಬೃಹಸ್ಪತ್ಯಾಚಾರ್ಯನ ಪತ್ನಿಯ ಹೆಸರೂ ತಾರೆ. ಈಕೆಗೆ ಶಂಯು, ನಿಶ್ಚವನ, ವಿಶ್ವಜಿತ್, ವಿಶ್ವಭುಕ್, ಬಡಬಾಗ್ನಿ, ಸ್ವಿಷ್ಟಕೃತ್ ಎಂಬ ಆರು ಮಂದಿ ಪುತ್ರರೂ ಸ್ವಾಹಾ ಎಂಬ ಪುತ್ರಿಯೂ ಇದ್ದರು. ಬೃಹಸ್ಪತಿಯ ಬಳಿಗೆ ವಿದ್ಯಾಭ್ಯಾಸಕ್ಕೆ ಬಂದ ಚಂದ್ರನನ್ನು ಮೋಹಿಸಿ ಆತನಿಂದ ಈಕೆ ಬುಧುನನ್ನು ಪಡೆದಳು ಎಂದು ಭಾಗವತದಿಂದ ತಿಳಿದುಬರುತ್ತದೆ.
ತಾರೆ ಎಂಬುದು ಹರಿಶ್ಚಂದ್ರನ ಹೆಂಡತಿ ಚಂದ್ರಮತಿಯ ನಾಮಾಂತರ.
(ಎಚ್.ಬಿ.ವೈ)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ